Koste van minister se Zim-vlug onthulDaar was groot woede omdat ‘n afvaardiging van die ANC ‘n saamrygeleentheid op die straler gekry het. (Foto: Tawanda Mudimu/The Herald) Die algehele koste van die opspraakwekkende vlug van Johannesburg na Harare en terug wat die minister van verdediging, Nosiviwe Mapisa-Nqakula, en verskeie ANC-hooggeplaastes vroeër vanjaar op belastingbetalerskoste onderneem het, het R232 000 gekos. Mapisa-Nqakula het Woensdag tydens mondelinge vraetyd in die parlement gesê die ANC het R105 000 daarvan betaal. Sy wou nie verdere verduidelikings oor die bedrae gee nie, omdat die saak deur die openbare beskermer, adv. Busisiwe Mkhwebane (OB), ondersoek word, maar het wel aangevoer die besoek aan Zimbabwe was noodsaaklik omdat dit so sleg gaan daar en dit belangrik was om uit die hart met die Zimbabwiërs te praat om oplossings te vind. Misdaadsyfers kwel In verdere vrae het dit geblyk dat die Suid-Afrikaanse verkragtingsyfer nie besig is om te daal nie. Die minister van polisie, genl. Bheki Cele, het gesê dat 8 000 Suid-Afrikaanse vroue in die drie maande tot einde September verkragtings by die polisie aangemeld het. Die minister van justisie en korrektiewe dienste, Ronald Lamola, het gesê die agterstand by forensiese laboratoriums betreffende sake uit spesifiek die Oos-Kaap, Wes-Kaap, KwaZulu-Natal en Gauteng, is aan swak bestuur te wyte. Afdankings en dissiplinêre stappe sal volgens die minister volg en hy het die versekering gegee dat die situasie nie toegelaat sal word om weer so te verswak nie. Besoeke deur top-amptenare aan onder meer die FBI in die VSA en Scotland Yard in Engeland het die weg gebaan vir die daarstel van ŉ kursus om forensiese laboratoriumtegnici in Suid-Afrika op te lei, en ŉ perseel waar die opleiding kan plaasvind is reeds in Soshanguve noord van Pretoria geïdentifiseer, het Lamola gesê.